**Formandsberetning 2008-2009 Tønderegnens Musikforening**

**Sæsonen startede desværre med et dødsfald. Det mangeårige medlem af bestyrelsen Brita Bitsch afgik pludseligt ved døden dagen før den første sæsonkoncert. Brita var i mange år et hjælpsomt, flittigt, underholdende og engageret medlem af bestyrelsen i Tønderegnens Musikforening. Jeg vil benytte lejligheden til at ære hendes minde.**

**Trods denne dramatiske start må jeg konstatere at sæsonen fik et i musikalsk og publikumsmæssig henseende meget flot forløb. Bortset fra den første koncert, som havde en skæv balance mellem klaver og fløjte gav alle koncerter en smuk musikalsk oplevelse. Der er dog grund til ved siden af pianisten Marie Teresa Assing og Jalina Trio særligt at fremhæve koncerterne med Vlach Kvartetten, Vesselin Stanev og Jakub Waldmann samt sæsonafslutningen med Andreas Brantelid og Bengt Forsberg, som blev belønnet med den usædvanlige, men velfortjente ”standing ovations”. At foreningen har haft et godt program og spændende musikere afspejlede sig i et meget tilfredsstillende tilhørertal ved koncerterne nemlig mellem 60 og 100, et meget flot tal sammenlignet med andre musikforeninger i landet og set i forhold til hvad Pumpehuset kan rumme.**

**Ser vi på foreningens økonomi er vi igen endt med et underskud, som dog er væsentlig mindre end forrige sæsons, nemlig ca. 3.000 kr. i forhold til ca. 15.000 kr. og foreningen har stadig en opsparing på mere end 20.000 kr. De sidste to sæsoner har haft store budgetter på 95.000 og 110.000 kr. og samlet givet et underskud på ca.18.000 kr. For at hindre et nyt underskud er der kun ét at gøre nemlig at spare, og det bliver på musikerhonorarerne, da hver koncert gennemsnitlig har faste omkostninger på ca. 4.000 kr. og næsten ikke kan reduceres. Disse overvejelser afspejler sig i næste sæsons koncertrække, hvor princippet er høj kvalitet for mindst mulig pris.**

**Tager vi et generelt billede af foreningen ser det ud til at antallet af medlemmer og abonnenter har stabiliseret sig omkring 100 og at tilhørerantallet pr. koncert i gennemsnit er 70-80 stykker. Kan vi fastholde dette er der fortsat et godt grundlag for den klassiske kammermusik her i Tønder og omegn. Men alt afhænger som bekendt af økonomi. Den økonomiske krise vil kun lidt kunne mærkes da jeg forventer at alle offentlige og halvoffentlige tilskud vil fortsætte i næste sæson. Desværre må vores hovedsponsor ”Tønder Bank” reducere sin støtte med 25 % i den kommende sæson dvs. 2.500 kr.**

**På denne baggrund er budgettet i den kommende sæson 2009-10 reduceret med små 30.000 kr., og med forventning om nogenlunde de samme tilskud og medlems - og entréindtægter som de to sidste sæsoner, forventer jeg et overskud til stabilisering af foreningens økonomi. Den musikalske baggrund herfor er følgende sæsonprogram. Ensemble MidtVest lægger for med fransk musik i september, cellisten Jakob Kullberg og pianisten Katya Apekisheva fortsætter med Beethoven, Brahms og Shostakovich i oktober, og pianisten Cathrine Penderup slutter året 2009 af med et program med danske kvindelige komponister. Året 2010 er 200 året for Chopins fødsel så i januar kommer mezzosopranen Merete Laursen og pianisten Kamilla Sørensen og fremfører 17 polske sange af Chopin, og endelig slutter sæson med vinderen af DR’s kammermusikkonkurrence 2009 – Trio Ismena. Atter kommer foreningens Bösendorferflygel i spil ved alle koncerterne.**

**Til sidst vil jeg rette en tak til vores sponsorer – Tønder Bank, Solistforeningen, Tønder Kommune og Kunstrådet, uden hvis støtte vores koncerter ikke ville have fundet sted. Fra musikerne skal der lyde en ros til det meget lydhøre og gode publikum som kommer til vores koncerter, samt for det hyggelige og smagfulde Nachspiel som diverse bestyrelsesmedlemmerne har arrangeret. I alt en meget vellykket sæson.**

**Tønder 31.marts 2009**

**Max Kjær Nielsen**